CELEX: 62022CN0163
Language: el
Date: 2022-03-03 00:00:00
Title: Υπόθεση C-163/22 P: Αναίρεση που άσκησαν στις 3 Μαρτίου 2022 οι Gmina Miasto Gdynia και Port Lotniczy Gdynia-Kosakowo sp. z o.o. κατά της αποφάσεως που εξέδωσε το Γενικό Δικαστήριο στις 21 Δεκεμβρίου 2021 στην υπόθεση T-263/15 RENV, Gmina Miasto Gdynia και Port Lotniczy Gdynia-Kosakowo κατά Επιτροπής

10.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/22
            
         
      Αναίρεση που άσκησαν στις 3 Μαρτίου 2022 οι Gmina Miasto Gdynia και Port Lotniczy Gdynia-Kosakowo sp. z o.o. κατά της αποφάσεως που εξέδωσε το Γενικό Δικαστήριο στις 21 Δεκεμβρίου 2021 στην υπόθεση T-263/15 RENV, Gmina Miasto Gdynia και Port Lotniczy Gdynia-Kosakowo κατά Επιτροπής
      (Υπόθεση C-163/22 P)
      (2022/C 191/28)
      Γλώσσα διαδικασίας: η πολωνική
      
         Διάδικοι
      
      
         Αναιρεσείουσες: Gmina Miasto Gdynia και Port Lotniczy Gdynia-Kosakowo sp. z o.o. (εκπρόσωποι: K. Gruszecka-Spychała, P. K. Rosiak, radcy prawni)
      
         Λοιποί διάδικοι στην αναιρετική διαδικασία: Ευρωπαϊκή Επιτροπή, Δημοκρατία της Πολωνίας
      
         Αιτήματα
      
      Οι αναιρεσείουσες ζητούν από το Δικαστήριο:
      
                  —
               
               
                  να αναιρέσει την απόφαση που εξέδωσε το Γενικό Δικαστήριο στις 21 Δεκεμβρίου 2021 στην υπόθεση T-263/15 RENV, Gmina Miasto Gdynia και Port Lotniczy Gdynia-Kosakowo κατά Επιτροπής,
               
            
                  —
               
               
                  να εκδώσει οριστική απόφαση επί της διαφοράς, κρίνοντας βάσιμους τον πρώτο, τον τέταρτο και τον έκτο από τους λόγους της προσφυγής κατά το μέτρο που καλύπτονται από την υπό κρίση αίτηση αναιρέσεως και διαπιστώνοντας την ακυρότητα της προσβαλλόμενης απόφασης, σύμφωνα με το σχετικό αίτημα της προσφυγής,
               
            
                  —
               
               
                  να αποφανθεί, με την οριστική απόφαση περί της οποίας γίνεται λόγος στο δεύτερο αίτημα ανωτέρω, επί των δικαστικών εξόδων τόσο της πρωτόδικης όσο και της κατ’ αναίρεση διαδικασίας.
               
            
         Λόγοι αναιρέσεως και κύρια επιχειρήματα
      
      Με τον πρώτο λόγο αναιρέσεως προβάλλεται παράβαση του δικαίου την οποία διέπραξε το Γενικό Δικαστήριο κατά την ερμηνεία του άρθρου 107, παράγραφος 1, ΣΛΕΕ, σε συνδυασμό με την ανάλυση του πρώτου σκέλους του πρώτου λόγου της προσφυγής, όσον αφορά τον μη προσήκοντα προσδιορισμό του οφέλους και τον εσφαλμένο υπολογισμό του προς επιστροφή ποσού της ενίσχυσης στους οποίους προέβη το Γενικό Δικαστήριο στο πλαίσιο του τέταρτου λόγου της προσφυγής.
      Με τον δεύτερο λόγο αναιρέσεως προβάλλεται παράβαση του δικαίου την οποία διέπραξε το Γενικό Δικαστήριο καθόσον δεν έλαβε υπόψη, κατά την εξέταση της δεύτερης αιτίασης του έκτου λόγου της προσφυγής σχετικά με την έλλειψη νομιμότητας της ανάκλησης της απόφασης 2014/883/ΕΕ (1) και της αντικατάστασής της με την προσβαλλόμενη απόφαση, τις αρχές της προστασίας της δικαιολογημένης εμπιστοσύνης, της ασφάλειας δικαίου και της αποτελεσματικής δικαστικής προστασίας, δεχόμενο ερμηνεία μη σύμφωνη με το δίκαιο, κατά την οποία επιτρέπεται η εκ μέρους της Επιτροπής ελεύθερη ανάκληση της δικής της –και ήδη προσβληθείσας ενώπιον του Γενικού Δικαστηρίου– νομικής πράξης, και η ελεύθερη τροποποίηση του περιεχομένου της, χωρίς συνεκτίμηση των συμφερόντων και των προσδοκιών των μερών τα οποία αφορά η οικεία νομική πράξη.
      Με τον τρίτο λόγο αναιρέσεως προβάλλεται παράβαση του δικαίου την οποία διέπραξε το Γενικό Δικαστήριο κατά την εξέταση της τρίτης αιτίασης του έκτου λόγου της προσφυγής, και η οποία αφορά προσβολή των δικονομικών δικαιωμάτων των νυν αναιρεσειουσών, καθώς και παραβίαση των αρχών της χρηστής διοίκησης, της καλόπιστης συνεργασίας και της προστασίας της δικαιολογημένης εμπιστοσύνης, καθόσον το Γενικό Δικαστήριο δεν διαπίστωσε υποχρέωση της Επιτροπής να τροποποιήσει την απόφαση περί κίνησης διαδικασίας ή να εκδώσει συναφώς νέα απόφαση, στην περίπτωση πλήρωσης των εκτιθέμενων στην αναιρεσιβαλλόμενη απόφαση προϋποθέσεων για τη διόρθωση ή την επέκταση της απόφασης περί κίνησης διαδικασίας.
      
         (1)  2014/883/ΕΕ: Απόφαση της Επιτροπής, της 11ης Φεβρουαρίου 2014, σχετικά με το μέτρο κρατικής ενίσχυσης SA.35388 (13/C) (πρώην 13/NN και πρώην 12/N) — Πολωνία — Κατασκευή του αερολιμένα Gdynia-Kosakowo [κοινοποιηθείσα υπό τον αριθμό C(2014) 759] (ΕΕ 2014, L 357, σ. 51).